Seun (8) ontbied hulp ná plaasaanval | Maroela Media
'n Agtjarige seun het met behulp van 'n handradio hulp ontbied nadat hy en sy ouers Sondag op hul plaas buite Clocolan in die Vrystaat deur minstens vier gewapende aanvallers oorval is.
Carl du Randt, sy vrou en hul seun, Carl jr., is omstreeks 18:00 die aand deur die aanvallers ingewag nadat hulle teruggekeer het uit Bloemfontein waar hulle die ander kinders teruggeneem het skool toe. "Ons het by die huis stilgehou en toe ek uit die motorhuis stap, het vier van die aanvallers met vuurwapens op my afgekom," het Du Randt Dinsdag aan Maroela Media vertel.
"Hulle het my met polisieboeie geboei en my vrou en seun gedwing om uit die motor te klim. Hulle het ons gedwing om die huis oop te sluit en die kluis se sleutels aan hulle te oorhandig. Hulle het heeltyd gesê hulle soek geld."
Volgens Du Randt het die aanvallers die gesin daarna in 'n vertrek in die huis vasgebind voordat hulle kontant en 'n vuurwapen uit die kluis geneem en met nog 'n paar huishoudelike items in sy bakkie op die vlug geslaan het.
"My seun was gelukkig nie baie styf vasgebind nie. Hy kon homself loswikkel en het oor die radio om hulp geroep. Die bure het dadelik gereageer en op pad na die plaas het hulle die aanvallers voorgekeer," het Du Randt gesê. "Die aanvallers het egter uit die bakkie gespring en te voet gevlug." Die gesteelde vuurwapen is later in die bakkie teruggevind.
Binne enkele oomblikke was baie ander boere uit die gemeenskap en lede van die polisie ook op die toneel en het gehelp om na die aanvallers te soek. Die verdagtes het egter deur die Caledonrivier na Lesotho ontsnap.
Kapt. Phumelelo Dhlamini, woordvoerder van die polisie, het die voorval aan Maroela Media bevestig en gesê volgens die polisie se inligting was daar sewe aanvallers by die voorval betrokke. "Die gesin het gelukkig geen beserings opgedoen nie en 'n saak van huisbraak word ondersoek."
Huisbraak of gewapende roof?
JA! ….. en so moet ons kinders elke dag in vrees lewe! Is dit nie 'n kind se reg om 'n normale vreeslose lewe te lei nie?????
Ek hoop daar was krokkedille in daai rivier en ek hoop hulle was honger!!
Dit is tyd dat ons ophou petisies teken en eerder ons geld en tyd spandeer om ons eie gewapende mag/vleuel op die been te bring. Iets soortgelyks aan die Kommando sisteem.
Wat van 'n klag van terreur. Plaasaanvalle is mos nou prioriteitslys misdaad en kan seker geklassifiseer word as terreuraanvalle. Georgistreerde (7 aanvallers) gewapende terreuraanval